சிறப்பு நிறைவு

சிறப்பு நிறைவு(Super Over) அல்லது நீக்குவான் (Eliminator), எனப்படுவது வரையிட்ட நிறைவுகளில் நடக்கும் ஒரு துடுப்பாட்டம் சமனில் முடியும்போது வெற்றியாளரை முடிவு செய்யப் பயன்படுத்தப்படும் முறை ஆகும். 

ஒரு போட்டியில் இரு அணிகளும் சமமான ஓட்டங்களைப் பெற்றிருந்தால் இருவருக்கும் ஆட்டப் புள்ளிகளை பகிர்ந்தளிக்காமல் இந்த சிறப்பு நிறைவில் வெற்றி பெற்ற அணிக்கே முழுமையான புள்ளிகளும் வழங்கப்படும். 2008ஆம் ஆண்டு சிறப்பு நிறைவு முறை முதன்முறையாக இருபது20 போட்டிகளில் பயன்படுத்தப்பட்டது. இது இதற்கு முன்னிருந்த பௌல் அவுட் முறைக்கு மாற்றாக அமைந்தது. 

சமனான போட்டியொன்றில் இரு அணிகளும் மூன்று மட்டையாளர்களையும் ஒரு பந்து வீச்சாளரையும் சிறப்பு நிறைவில் விளையாட நியமிக்கின்றன.  இரு அணிகளும் மீண்டும் ஆடுகளத்திற்கு வருகின்றன. ஆறு பந்துகளுக்கு, முதல் அணி பந்துவீசி களத்தடுப்புச் செய்ய இரண்டாமணியின் மட்டையாளர்கள் தங்களால் இயன்ற அளவு ஓட்டங்களை எடுக்கின்றனர். பிறகு இரண்டாம் அணி பந்து வீச முதலாமணியின் மட்டையாளர்கள் ஓட்டங்களை எடுக்கின்றனர். இறுதியாக எந்த அணி கூடுதலான ஓட்டங்களை எடுத்துள்ளதோ அந்த அணியே வென்றதாக அறிவிக்கப்படுகிறது. மட்டையாளர்கள் வழக்கமான முறைகளில் வீழ்த்தப்படுகின்றனர். ஓரணியின் இரண்டு மட்டையாளர்களும் ஆட்டமிழக்கும் போது அந்த அணியின் சிறப்பு நிறைவு முடிவுறுகிறது.

ஒருவேளை சிறப்பு நிறைவும் சமனில் முடிந்தால் எதிரணியை விட அதிக நான்குகள் அடித்த அணி வெற்ற பெற்றதாக அறிவிக்கப்படும். ஒருநாள் பன்னாட்டுத் துடுப்பாட்ட வரலாற்றில் முதன்முறையாக 2019 துடுப்பாட்ட உலகக்கிண்ண இறுதிப்போட்டியில் சிறப்பு நிறைவு முறை பயன்படுத்தப்பட்டது. ஆனால் அதுவும் சமனில் முடிந்ததால் நான்குகளின் அடிப்படையில் இங்கிலாந்து அணி வெற்றி பெற்று உலகக்கிண்ணத்தைக் கைப்பற்றியது.

விதிகள்

ஆட்டம் சமனான நிலையில் ஆடப்படும் சிறப்பு நிறைவிலும் ஓட்டங்கள் சமனாக இருப்பின் தங்கள் துடுப்பாட்டத்தின் போது  எதிரணியை விட அதிக ஆறுகள் அடித்துள்ள அணி வெற்றி பெற்றதாக அறிவிக்கப்படும் என்ற விதி முன்பு இருந்தது. இந்த விதியானது முதன்முதலில் மே 5, 2010 அன்று 2010 ஐசிசி மகளிர் உலக இருபது20 போட்டிகளில் ஆத்திரேலிய மகளிர் துடுப்பாட்ட அணிக்கும் இங்கிலாந்து மகளிர் துடுப்பாட்ட அணிக்கும் இடையே நிகழந்த ஆட்டத்தில் பயன்படுத்தப்பட்டது; இதன்படி ஒரே பந்தில் ஆறுகள் அதிகம் அடித்திருந்த ஆத்திரேலியா வெற்றி பெற்றது. பிறகு 1 அக்டோபர் 2012 அன்று இந்த விதியில் திருத்தம் செய்யப்பட்டது. அதன்படி சிறப்பு நிறைவும் சமனில் முடிந்தால் எதிரணியை விட அதிக நான்குகள் அடித்த  அணி வெற்றி பெற்றதாக அறிவிக்கப்படும்.

எடுத்துக்காட்டு
இந்த சிறப்பு நிறைவு விதி முதன்முதலில் இருபது20 ஆட்டத்தில் திசம்பர் 26, 2008இல் மேற்கிந்தியத் தீவு அணிக்கும் நியூசிலாந்து அணிக்கும் இடையே செயற்பாட்டிற்கு வந்தது. இந்த சிறப்பு நிறைவில் மேற்கிந்தியத் தீவுகள் 25/1 எடுத்தது; பதிலுக்கு நியூசிலாந்து 15/2  எடுத்துத் தோற்றது.

சிறப்பு நிறைவு முறையில் முடிவான ஆட்டங்கள்
இந்த முறைமை ஒருநாள் பன்னாட்டுத் துடுப்பாட்டத்தில்  அலுவல்முறையில் முதன்முதலாக 2011 உலகக்கிண்ணப் போட்டியில் வெளியேறு நிலையில் செயல்படுத்தப்படுவதாக இருந்தது.  ஆனால் வெளியேறு நிலையில் ஆடப்பட்ட எந்தவொரு ஆட்டமுமே  சமனில் முடியாததால் இந்த விதி செயல்படுத்தப்படவில்லை. பிறகு 2019 உலகக்கிண்ண இறுதிப்போட்டியில் முதன்முறையாக இந்த சிறப்பு நிறைவு  முறையைப் பயன்படுத்த வேண்டிய நிலை ஏற்பட்டது.

ஒருநாள் பன்னாட்டுப் போட்டி

† இவ்வாட்டத்தில் அதிக நான்குகளை எடுத்ததால் இங்கிலாந்து வெற்றி பெற்றது (26-17).

பன்னாட்டு இருபது20 ஆட்டங்கள்

மேற்கோள்கள்

இருபது20 துடுப்பாட்டம்
துடுப்பாட்டம்